मौसम की ‘अग्निपरीक्षा’ के लिए तैयार हो जाइए
डाॅ. अनिल जोशी पद्मश्री से सम्मानित पर्यावरणविद् dranilpjoshi@gmail.com आज आप रिमझिम बारिश से जरूर खुश हो रहे होंगे। लेकिन मौसम की कड़वी हकीकत कुछ और है। दुनिया में गर्म होती धरती के सारे रिकॉर्ड टूटने शुरू हो चुके हैं। यूनिवर्सिटी ऑफ मेन के एक अध्ययनDr. Anil Joshi - Get ready for the 'fire test' of the season
आज आप रिमझिम बारिश से जरूर खुश हो रहे होंगे। लेकिन मौसम की कड़वी हकीकत कुछ और है। दुनिया में गर्म होती धरती के सारे रिकॉर्ड टूटने शुरू हो चुके हैं। यूनिवर्सिटी ऑफ मेन के एक अध्ययन में पाया गया कि 3 जुलाई 2023 दुनिया का सबसे ज्यादा तापक्रम वाला दिन था।
इस दिन दुनिया का औसत तापमान 17.01 डिग्री सेल्सियस (62.62 फारेनहाइट) रहा। सामान्य परिस्थितियों में यह माना गया है कि 12 से 17 डिग्री सेल्सियस तापमान भी अत्यधिक बढ़ा हुआ होता है, लेकिन अगर इससे ज्यादा बढ़ा तो इसके कई प्रतिकूल असर पड़ेंगे। अध्ययन ने पाया कि अगस्त 2016 में ही 16.92 डिग्री सेल्सियस तापमान हो चुका था, जिसे फिर भी सीमा के अंदर माना गया।
इसी रिपोर्ट के अनुसार 1850 और 1900 की तुलना में 2011 और 2020 में ही 1.1 डिग्री तापक्रम की वृद्धि हो चुकी है। लेकिन 3 जुलाई के औसत तापक्रम ने पूरी दुनिया के वैज्ञानिकों और पर्यावरणविदों को हिलाकर रख दिया है। कैलिफोर्निया विश्वविद्यालय के अध्ययन के अनुसार इसका सबसे बड़ा असर उत्तरी अमेरिका व कनाडा पर पड़ेगा, जहां सूखा, जंगलों की आग जैसी कई आपदाएं सामने आएंगी। 
भारत की ओर रुख करते हैं। जून के महीने में इस साल उतनी गर्मी नहीं पड़ी। इसे हम सुखद मान सकते हैं, लेकिन सच तो यह है कि मौसम का व्यवहार ऋतुओं के हिसाब से न हो, तो वर्ष की पूरी मौसम कड़ी टूट जाती है। आज देश के करीब 20-22% हिस्से में ही सामान्य वर्षा है, करीब 35% हिस्से में सामान्य से कम और 20-22% हिस्सा अल्प वृष्टि की श्रेणी में है।
यह सब कुछ इसलिए हो रहा है, क्योंकि तापक्रम इस हद तक पहुंच चुका है, जिसका पहला और बड़ा असर चक्रवात के रूप में देखने को मिल रहा है। दुनिया का दो तिहाई हिस्सा समुद्र में है, ऐसे में तापक्रम का पहला और बड़ा असर स्वतः ही समुद्र पर पड़ेगा। तूफान जहां कहर ढाएंगे, दूसरी तरफ पूरे मौसम की प्रणाली को खतरे में डाल देंगे।
अलनीनो जैसे असर सीधे समुद्रों से जुड़े होते हैं और इनके पीछे सबसे बड़ा कारण समुद्र का बढ़ा तापक्रम होता है, जो ज्वार-भाटा के अलावा समुद्री तूफान पैदा करते हैं। इससे न सिर्फ जान-माल को भारी नुकसान होता है, मौसम चक्र पर भी प्रभाव पड़ता है।
वैज्ञानिकों के अनुसार अगले 2 महीने में जब वर्षा का कुछ असर कम होगा तो एक बार नए सिरे से गर्मी झेलनी पड़ेगी और ऐसे में हम जिस समय अपनी फसलों की बेहतरी के लिए वर्षा की प्रतीक्षा करेंगे, शायद वह संकट में पड़ जाएंगी। 
इन सबके अलावा एक महत्वपूर्ण बात यह है कि मौसम के विज्ञान को समझ लेना अभी हमारी वैज्ञानिक समझ से बहुत बाहर है। जो कुछ भी परिवर्तन आज दिख रहे हैं, वह अपेक्षित तो थे लेकिन उनकी सूक्ष्म समीक्षा शायद हमारे बस से बाहर की है, क्योंकि प्रकृति विशाल है और इसके पूरे विज्ञान को समझने में अभी भी हम अक्षम हैं।
अंतरराष्ट्रीय स्तर पर होने वाली हमारी तमाम पर्यावरण बैठकें भी किसी सुखद परिणाम तक नहीं पहुंच पाई हैं। सिवाय इसके कि वह एक-दूसरे पर लांछन लगाते हुए निपट जाती हैं। अब हम सबको देश, जाति और अन्य पारस्परिक सीमाओं से उठकर सोचना होगा, क्योंकि अगर कुछ भी दुष्परिणाम आते हैं, तो उसके कष्ट सभी को झेलने पड़ेंगे।
इसलिए कम से कम प्रकृति और पर्यावरण को लेकर हमारे बीच में सामूहिक सोच तो होनी ही चाहिए। उस दिशा में एक बड़ी पहल कुछ हद तक हमें इसके दंश से मुक्त कर पाएगी। अब वापसी के मात्र पांच फीसदी ही अवसर बचे हैं। अब इस 5 प्रतिशत अवसर को अगर हम बढ़ा सकें तो शायद हम अपने लिए सुखद भविष्य की कल्पना कर सकते हैं।
(ये लेखक के अपने विचार हैं)